tttarun/llama2_hindi huggingface dataset:
कौटिल्य ने अर्थशास्त्र में दर्शाया है कि राजा संवैधानिक दास होता है। इस कथन के आलोक में कानून, नियम और विनियम का नैतिक निर्देश के स्रोत के रूप में क्या महत्व है? क्या औपचारिक नियमों और निर्देशों की शासन में कोई सीमा है? मूल्यांकन करें।
उत्तर :
उत्तर की रूपरेखा:
कौटिल्य की उक्ति को स्पष्ट करें।
नैतिक मार्गदर्शन के स्रोत के रूप में कानूनों, नियमों और विनियमों की चर्चा करें।
कानून और नियमों की सीमाओं का उल्लेख करें।
मूल्य और नैतिकता के महत्व के सीमा अंतराल के संदर्भ में चर्चा करें।
राजा को संविधान में उल्लेखित दिशा-निर्देशों के अनुसार कार्य करना चाहिये। वह कानून से ऊपर नहीं है क्योंकि ‘कानून, राजा है’ न कि ‘राजा कानून है।’ संविधानवाद राजा (शासक) पर बंधन लगाता है और यह शासक का नैतिक दायित्व है कि वह संविधान से बंध कर रहे। 
इसी परिप्रेक्ष्य में कानून, नियम और विनियम (Law, Rule and Regulation) मार्गदर्शक शक्ति के रूप में कार्य करते हैं। ये स्पष्टता प्रदान करते हैं और अधिकारियों को वैयक्तिक पसंद से इतर निष्पक्षता का पालन कर निर्णय लेने में मदद करते हैं। जैसे-योग्यता के आधार पर नियुक्ति स्थायी कार्यकारी में भाई-भतीजावाद को रोकने में मदद करती है।
हालाँकि, कानून, नियम और विनियम की इस परिप्रेक्ष्य में कुछ सीमाएँ भी हैं:
ये मानव के प्रत्येक कार्य और कार्रवाई को निर्देशित नहीं कर सकते हैं।
कुछ स्तर पर ‘विवेक’ का प्रयोग आवश्यक है ताकि मानवीय और व्यावहारात्मक पहचान को बनाए रखा जा सके और प्रशासन को मशीन में बदलने से रोका जा सके।
अतः कानून, नियम और विनियम को शासन के स्रोत के रूप में प्रयोग करने की एक सीमा है जिसे मूल्यों के आधार पर नियंत्रित कर बेहतर निर्णयन को स्थापित किया जा सकता है।
नीतिशास्त्र, शासन में समानुभूति, करुणा को सुनिश्चित करती है जिसे वस्तुनिष्ठ कानून द्वारा प्राप्त नहीं किया जा सकता है। उदाहरण के लिये, एक कार्यालय में किसी सेवानिवृत्त वृद्ध के ऑफिस में 5-10 मिनट देरी से आने के बाद भी उसकी आवश्यकताओं को सुनना। इस प्रकार प्रशासन में अंतर्रात्मा को जोड़ने की आवश्यकता है।
भारत में चुनावी वर्ष नज़दीक आते ही राजनीतिक पार्टियाँ सत्ता में आने के लिये लोक-लुभावनी घोषणाएँ करने लगती हैं, जैसे मुफ्त में बिजली-पानी, लैपटॉप, साइकिल आदि देने के वायदे करना आदि। यह प्रचलन लोकतंत्र में चुनाव लड़ने के लिये सभी को समान अवसर मिलने के मूल्य के उल्लंघन को तो दर्शाता ही है, साथ ही सत्ता में आने पर जब सरकार नागरिकों के कर से निर्मित ‘लोकनिधि’ से ही अपने वायदे पूरे करती है, तो निधि के इस दुरुपयोग से विकास की गति भी धीमी पड़ती है। तर्क सहित उत्तर लिखें।
उत्तर :
हल करने का दृष्टिकोण:
लोक-लुभावन घोषणाओं के कारण ‘चुनाव लड़ने के समान अवसर’ संबंधी मूल्यों पर प्रभाव को स्पष्ट करें।
इन घोषणाओं का ‘लोकनिधि’ पर पड़ने वाले प्रभाव को स्पष्ट करें।
भारतीय राजनीति में यह सामान्य तौर पर देखा गया है कि जब चुनाव नज़दीक आते हैं तब विभिन्न राजनीतिक पार्टियाँ अपना-अपना ‘घोषणा-पत्र’ जारी करती हैं। इस घोषणा-पत्र में उन पार्टियों की भावी योजनाएँ और वायदे लिखे होते हैं। घोषणा-पत्र जारी करना चुनाव आचार संहिता के अनुकूल है। परंतु, समय के साथ-साथ राजनीतिक पार्टियाँ इस अधिकार का दुरुपयोग करने लगी हैं। नियमों के अनुसार, घोषणा-पत्रों में नीतिगत योजनाएँ सम्मिलित होनी चाहिये जैसे अमुक पार्टी सत्ता में आई तो उसकी शिक्षा और रोजगार को लेकर ‘ऐसी’ नीति होगी आदि।
वर्तमान में यह चलन हो गया है कि राजनीतिक पार्टियाँ वोटरों को लुभाने के लिये मुफ़्त उपहारों की घोषणा करने लगी हैं। जैसे- यदि हम सत्ता में आए तो टेलीविज़न मुफ़्त देंगे या लैपटॉप या बिजली के बिल माफ कर देंगे आदि। सत्ताधारी पार्टी या बड़ी राजनीतिक पार्टियों की ऐसी घोषणा किसी स्वतंत्र उम्मीदवार के ‘चुनाव में समान अवसर के अधिकार’ का सीधा उल्लंघन है। सर्वोच्च न्यायालय ने भी इस संबंध में चुनाव आयोग को उचित दिशा-निर्देश तैयार करने का आदेश दिया है।
दूसरा मुद्दा यह है कि मुफ़्त उपहारों के वायदे पूरे करने के लिये सत्ता में आई पार्टी ‘लोकनिधि’ पर अनावश्यक भार डालती है और जो पैसा पूंजी निर्माण में लगना चाहिये था, उससे मुफ़्त उपहार या सब्सिडी दी जाती है। यह सत्य है कि जनता के पैसे से जनता के लिये ही ऐसा किया जा रहा है परंतु यह मुफ़्तखोरी अन्ततः लोकतंत्र के लिये ही घातक होती है।
संस्कृति व कार्य संस्कृति के मध्य क्या संबंध है? भारतीय सरकारी कार्य संस्कृति की विशेषताओं का उल्लेख करें।
उत्तर :
उत्तर की रुपरेखा : 
किसी समाज की संस्कृति, उस समाज की कार्य संस्कृति को कैसे प्रभावित करती है?
भारतीय सरकारी कार्य संस्कृति की क्या विशेषताएँ हैं। 
किसी संगठन की कार्य संस्कृति काफी हद तक उस समाज की मूल संस्कृति से प्रभावित होती है। होफ्सटेड (HOFSTEDE) ने इस संबंध में संस्कृति आयाम प्रस्तुत किया है, जिसका सार यही है कि संस्कृति कार्य संस्कृति को व्यापक स्तर पर प्रभावित करती है। इसे निम्न उदाहरणों द्वारा समझा जा सकता है।
जैसी सत्ता की संरचना संस्कृति में होती है वैसी ही कार्य संस्कृति में भी दिखती है, जैसे- जिन देशों में परिवार का ढाँचा पितृसत्तावादी है अर्थात् जहाँ निर्णय करने की शक्ति केवल एक व्यक्ति के पास है वहाँ कार्य संस्कृति में भी शक्ति अंतराल स्पष्ट दिखाई देता है। जबकि ऐसे समाज जो लोकतांत्रिक है उनमें समानता, स्वतंत्रता की कार्य संस्कृति की झलक मिलती है।
यदि संस्कृति व्यक्तिवादी दृष्टिकोण पर आधारित है तो कर्मचारी अपने संगठन पर आर्थिक व भावनात्मक दृष्टि से कम निर्भर होगा। दूसरी ओर यदि संस्कृति में सामूहिक ढाँचों का अधिक महत्त्व है तो व्यक्ति अपने संगठन पर अत्यधिक निर्भर रहता है।
अगर समाज में सांस्कृतिक वैविध्य है और वैविध्य के प्रति सम्मान का भाव या लचीलापन है तो कार्य संस्कृति में भी विभिन्न वर्गों का बेहतर अनुपात होगा और समावेशी विकास होगा।
संस्कृति सहजता पर अधिक बल देती है अतः इस संदर्भ में भी जैसी प्राथमिकताएँ संस्कृति में है वैसी ही कार्यालय में दिखेंगी।
भारतीय सरकारी कार्य संस्कृति की विशेषताएँ:
संविधान का अनुच्छेद-311 लोक सेवकों को विशेष सुरक्षा प्रदान करता है और न्यायपालिका के निर्णय भी आमतौर पर लोकसेवकों के पक्ष में ही रहे हैं।
अच्छे कार्य के लिये विशिष्ट पहचान या प्रशंसा का अभाव देखा जाता है।
पदोन्नति व वेतन वृद्धि नियमित समय पर ही होती हैं। उसमें निष्पादन और नैतिक व्यवहार की विशेष भूमिका नहीं होती।
पारंपरिक सत्तावादी ढाँचा- नीचे और ऊँचे पदों की शक्तियों में अंतराल अधिक है।
राजनीतिक हस्तक्षेप के कारण अनुशासनहीनता बढ़ी है।
एकता की भावना का अभाव है। उत्तर भारत बनाम दक्षिण भारत, सामान्य वर्ग बनाम आरक्षित वर्ग जैसे अनेक विवाद अक्सर उठते रहते हैं।
वर्तमान में सोशल मीडिया के प्रभाव से विभिन्न विषयों पर लोगों की अभिवृत्तियों में तेज़ी से परिवर्तन होता देखा गया है। एक लोक सेवक किस प्रकार इस माध्यम से समाज में सकारात्मक परिवर्तन ला सकता है? इसके साथ ही सोशल मीडिया के नकारात्मक पक्षों का भी विवेचन करें।
उत्तर :
हल करने का दृष्टिकोण
लोक सेवक द्वारा सोशल मीडिया के माध्यम से समाज में सकारात्मक परिवर्तन लाने के आयामों का उल्लेख करें।
सोशल मीडिया के नकारात्मक पक्षों का उल्लेख करें।
एक लोक सेवक, सोशल मीडिया के माध्यम से निम्नलिखित प्रकार से समाज में सकारात्मक परिवर्तन ला सकता हैः
लोक महत्त्व की सरकारी नीतियों के बारे में जागरूकता बढ़ाने के लिये सोशल मीडिया का उपयोग करके।
लोक सेवक अपने ईमानदार कृत्यों से संपूर्ण कार्यक्षेत्र में एक सकारात्मक संदेश पहुँचाकर उनकी अभिवृत्ति में परिवर्तन ला सकता है। 
सामाजिक व्यवस्था को बनाए रखने के दो महत्त्वपूर्ण आयामों-पुरस्कार एवं दंड की व्यवस्था के संबंध में जागरुकता फैलाकर लोक सेवक लोगों की अभिवृत्ति में परिवर्तन कर उन्हें सही कृत्यों को करने के लिये प्रेरित कर सकता है। 
इसके अतिरिक्त, सोशल मीडिया के नकारात्मक पक्ष निम्नलिखित हैं:
दंगे भड़काने वाले संदेश, वीडियो कुछ ही मिनटों में एक बड़े जन समूह तक पहुँच जाते हैं। ऐसे में सोशल मीडिया एक विस्फोटक रूप ले लेती है। 
अधिकतर लोग बिना सोचे-समझे एवं प्रमाणिकता की जाँच किये बगैर संदेशों को लगातार मुफ्त में प्रेषित करते रहते हैं। ऐसे में अफवाहों के फैलने का खतरा बना रहता है। 
सोशल मीडिया में लोगों की उपस्थिति छद्म (Virtual) रूप में भी होती है। उदाहरण के तौर पर एक ही व्यक्ति सैकड़ों अकाउंट बना सकता है और लोगों को भ्रमित भी कर सकता है। ऐसे में प्रमाणिकता संबंधी कानूनों की अनुपस्थिति नकारात्मक भाव उत्पन्न करने के लिये पर्याप्त है। 
कई बार सामाजिक/राजनीतिक क्षेत्र के कुछ लोग समर्थन दिखाने के लिये सोशल मीडिया पर अपनी उपस्थिति बढ़ा-चढ़ाकर पेश करने हेतु व्यावसायिक प्रतिष्ठानों का सहारा लेते हैं।
अतः अन्य तकनीकों की तरह सोशल मीडिया का भी सकारात्मक एवं नकारात्मक दोनों तरह से इस्तेमाल किया जा सकता है।
‘खेल नैतिकता’ से आप क्या समझते हैं? यह खेलों के विकास के लिये कैसे महत्त्वपूर्ण है? खेल नैतिकता को लेकर बाध्यकारी नियमों, विनियमों के बावजूद एक बड़ी संख्या में खिलाडि़यों की डोपिंग जैसे अनैतिक कार्यों में संलिप्तता दर्शाती है कि खेलों में नैतिकता को सुनिश्चित करना, मात्र कानून व नियमों से संभव नहीं है। अपनी राय व्यक्त करें।
उत्तर :
उत्तर की रूपरेखा: 
खेल नैतिकता की परिभाषा लिखें।
खेल नैतिकता का खेलों के विकास में योगदान पर तर्क दें।
वर्तमान उदाहरणों से यह स्पष्ट करें कि कानून व नियम खेल नैतिकता को सुनिश्चित करने के लिये पर्याप्त नहीं रहे हैं।
उचित सुझाव दें।
खेल नैतिकता से तात्पर्य खेल के नियमों, खिलाडि़यों के व्यवहार, प्रशिक्षकों का आचरण आदि का नैतिक नियमों एवं नैतिक सिद्धांतों के अनुरूप होना है। खेलों में नैतिकता की आवश्यकता ने ही खेल नैतिकता की अवधारणा को जन्म दिया है। खेल नैतिकता के अंतर्गत स्वस्थ प्रतिस्पर्द्धा, टीम भावना, दोस्ती, सम्मान, समानता, सहिष्णुता, एक-दूसरे की परवाह, प्रदर्शन की उत्कृष्टता और एकता जैसे मूल्यों के विकास पर ध्यान दिया जाता है। 
खेल नैतिकता खेलों के विकास में महत्त्वपूर्ण भूमिका निभाती है। जब किसी खेल में बिना भेदभाव के सभी को समान अवसर मिलते हैं, परिणाम संबंधी फैसले निष्पक्षता से लिये जाते हैं, साथ ही यदि जीतने वाले के साथ-साथ हारने वाले को भी प्रोत्साहित किया जाता है तो स्वाभाविक तौर पर उस खेल के प्रति लोगों की रुचि बढ़ती है जो प्रथमतः उस खेल विशेष और उत्तरोत्तर संपूर्णता में खेल-संस्कृति के विकास का वाहक बनती है। 
आज यदि सिर्फ भारत की ही चर्चा करें तो यहाँ ओलंपिक में कोई भी मेडल लाने पर खिलाड़ी पर करोड़ों रुपयों की बरसात होती है। विज्ञापनों से कमाई, राजनेताओं एवं फिल्मी सितारों से मिलना-जुलना और एक अच्छी सरकारी नौकरी मिलने आदि जैसे आकर्षक परिणाम किसी भी खिलाड़ी का सपना होता है। माता-पिता की आकांक्षाएँ, प्रशिक्षकों की अपेक्षाएँ और कड़ी प्रतिस्पर्द्धा के मध्य सर्वश्रेष्ठ प्रदर्शन का मानसिक दबाव खिलाडि़यों को कई बार डोपिंग जैसे अनैतिक कार्यों को करने के लिये उकसाता है। कई बार खिलाड़ी लालच में मैच-फिक्सिंग जैसी अनैतिक हरकत करता है। सिर्फ नियमों, कानूनों को सख्ती से लागू करके इस स्थिति को नियंत्रित नहीं किया जा सकता है। इसके लिये सबसे आवश्यक है वैश्विक स्तर पर स्वस्थ खेल संस्कृति की स्थापना। बचपन से ही बच्चों को खेलों की महत्ता एवं खेल भावना का सम्मान करते हुए कड़ी मेहनत से खुद को विजेता बनाने की प्रेरणा दी जानी चाहिये। उम्र के किसी भी दौर में, जब तक वह खेलों से जुड़ा है, उसे खेल नैतिकता के उल्लंघन न किये जाने की चेतावनी भी साथ-साथ दी जानी चाहिये।
निम्नलिखित पारिभाषित शब्दों के बीच विभेदन करें : (i) अंतःप्रज्ञा और अंतरात्मा (ii) प्रतिबद्धता और अध्यवसाय
उत्तर :
(i) अंतःप्रज्ञा: किसी विषय को बिना तर्क-शक्ति के प्रयोग के सहज रूप से समझने की शक्ति अंतःप्रज्ञा कहलाती है। किसी आकस्मिक घटना के घटने से पूर्व या अचानक किसी व्यक्ति के साथ अंतर्क्रिया करते हुए हमारे अंतर्मन में सकारात्मक या नकारात्मक भाव अंतःप्रज्ञा से ही आते हैं।
अंतरात्माः उचित और अनुचित के मध्य विभेद की नैतिक शक्ति जो व्यक्ति के व्यवहार को निर्धारित करती है या दिशा देती है, उसे अंतरात्मा के रूप में देखा जाता है। बटलर के अनुसार, अंतरात्मा के दो पक्ष हैं- ज्ञानात्मक पक्ष, जो बताता है कि किसी विशिष्ट स्थिति में कौन-सा नियम या कर्म नैतिक है और कौन-सा अनैतिक। दूसरा, अधिकारात्मक पक्ष जो व्यक्ति पर दबाव बनाता है कि वह अंतरात्मा के निर्णय को स्वीकार करे और इसी के अनुरूप आचरण करे।
(ii) प्रतिबद्धताः प्रतिबद्धता किसी व्यक्ति का आंतरिक गुण होता है। व्यक्ति मूल्यों, विचारधारा या किसी कार्य के प्रति प्रतिबद्ध हो सकता है। उदाहरण के तौर पर एक लोकसेवक को वंचित समूहों को मुख्यधारा में लाने के लिये सामाजिक न्याय व कल्याणकारी उद्देश्यों के प्रति प्रतिबद्ध होना चाहिये।
अध्यवसायः अध्यवसाय से तात्पर्य है- किसी दूरगामी तथा कठिन उद्देश्य की प्राप्ति होने तक धैर्य तथा आंतरिक प्रेरणा बनाए रखना। बीच-बीच में आने वाली चुनौतियों तथा बाधाओं से हतोत्साहित करने वाली परिस्थितियों में अपनी आशावादी मानसिकता के साथ संघर्ष करते रहना।
नैतिक संहिता और आचार संहिता में अन्तर स्पष्ट करें। साथ ही, उन नैतिक सिद्धांतों का उल्लेख करें जिनका अनुपालन लोकसेवकों द्वारा किये जाने का सुझाव द्वितीय प्रशासनिक सुधार आयोग ने दिया है।
उत्तर :
उत्तर की रूपरेखा
प्रश्न के संदर्भ में प्रभावी भूमिका प्रस्तुत करें। 
तार्किक तथा संतुलित विषय-वस्तु में नैतिक संहिता और आचार संहिता में अंतर को स्पष्ट करते हुए द्वितीय प्रशासनिक सुधार आयोग द्वारा दिए गए सुझावों की चर्चा करें।
नैतिक संहिता और आचार संहिता को व्यावहारिक दृष्टि से तो पूर्णतः पृथक नहीं किया जा सकता क्योंकि दोनों का संबंध प्रशासन में नैतिकता की स्थापना से है, किन्तु, इन दोनों में सैद्धान्तिक तौर पर निम्नलिखित अन्तर हैं-
नैतिक संहिता में नैतिक मूल्यों को शामिल किया जाता है, जबकि आचार संहिता में उन आचरणों एवं कार्यों का उल्लेख होता है जो नैतिक संहिता से सुसंगत तथा उसी पर आधारित होते हैं।
नैतिक संहिता सामान्य एवं अमूर्त होती है, जबकि आचार संहिता विशिष्ट एवं मूर्त होती है।
नैतिक संहिता के अन्तर्गत शासन के प्रमुख मार्गदर्शी सिद्धान्तों को रखा जाता है जबकि आचार-संहिता में स्वीकृत एवं अस्वीकृत व्यवहारों की सूचना और कार्रवाई को रखा जाता है।
नैतिक संहिता स्थायी होती है जबकि आचार संहिता परिवर्तनशील होती है। जैसे- ‘ईमानदारी’ नैतिक-संहिता का एक पक्ष है जो सदैव यथावत् है परन्तु आचार संहिता में परिवर्तन आवश्यक है क्योंकि समय के साथ-साथ ‘आचरण’ के भिन्न-भिन्न रूप (भ्रष्टाचार, अपराध आदि) सामने आते रहते हैं।
द्वितीय प्रशासनिक सुधार आयोग ने लोकसेवकों द्वारा अनुपालन किये जाने के लिये निम्नलिखित सिद्धान्तों का सुझाव दिया है-
सत्यनिष्ठा : लोकसेवकों को निर्णय निर्माण में केवल सार्वजनिक हितों का ध्यान रखना चाहिये न कि व्यक्तिगत हितों का।
निष्पक्षता : लोकसेवकों को अपने आधिकारिक कार्य के निष्पादन में गुण एवं अवगुणों के आधार पर निर्णय लेना चाहिये।
प्रतिबद्धता : सार्वजनिक सेवा के प्रति लोकसेवकों को प्रतिबद्ध रहना चाहिये।
उच्च व्यवहार : लोकसेवकों को सभी लोगों के साथ सम्मान व विनम्रता के साथ व्यवहार करना चाहिये।
कर्त्तव्य के प्रति निष्ठा : लोकसेवकों को सदैव अपने कर्त्तव्यों एवं जिम्मेदारियों के प्रति पूर्ण लगन बनाए रखनी चाहिये।
जवाबदेही : एक लोकसेवक को अपने निर्णयों एवं कर्त्तव्यों के प्रति जवाबदेह होना चाहिये।
निम्नलिखित पर चर्चा करें: (1) व्यापारिक नैतिकता (2) मीडिया नैतिकता
उत्तर :
(1)  व्यापारिक नैतिकता
नैतिकता का यह रूप कारोबारी माहौल में पैदा हुए नैतिक सिद्धांतों और नैतिक समस्याओं की जाँच करता है तथा उसके संदर्भ में कुछ मानकों की स्थापना करता है। यह व्यवसाय के आचरण से जुड़े सभी पहलुओं पर लागू होता है और व्यक्तियों एवं व्यापार संगठनों के आचरण के लिये समग्र रूप से प्रासंगिक है।
व्यापारिक नैतिकता से जुड़े मुद्देः
लेखांकन संबंधी नीतिशास्त्र।
मानव संसाधन प्रबंधन का नीतिशास्त्र।
बिक्री और विपणन संबंधी।
उत्पादन संबंधी।
बौद्धिक संपदा, ज्ञान और कौशल से जुड़े मुद्दे।
परस्पर विरोधी हित-कर्मचारी के परिप्रेक्ष्य में व्यावसायिक उद्यम, समाज और शेयरधारक। 
अंतर्राष्ट्रीय व्यापार और आर्थिक प्रणाली से जुड़े मुद्दे।
उपर्युक्त नैतिक मुद्दों का समाधान, नैतिकता से जुड़ी नीतियों का अधिक व्यापक अनुपालन और नैतिकता संबंधी कार्यक्रम, आचार अधिकारी की नियुक्ति, स्थिरता पहल, शैक्षिक अनुशासन इत्यादि द्वारा संभव है।
(2) मीडिया नैतिकता
मीडिया एथिक्स, अनुप्रयुक्त नैतिकता का एक उपभाग है, जो प्रसारण मीडिया, फिल्म, थियेटर, कला, प्रिंट मीडिया और इंटरनेट को शामिल करते हुए मीडिया के विशिष्ट नैतिक सिद्धांतों और मानकों से जुड़ा है।
मीडिया एथिक्स से जुड़े मुद्देः
आचरण, भूमिका और मास मीडिया विशेषकर ‘पत्रकारिता नीति’ और ‘विज्ञापन नैतिकता की सामग्री’ के लिये नैतिक सिद्धांत और मूल्यों से जुड़े मुद्दे।
समाचार कवरेज के संबंध में, जैसे- निष्पक्षता, वस्तुनिष्ठता, संतुलन, पूर्वाग्रह, गोपनीयता और सार्वजनिक हित इत्यादि।
संस्थागत स्तर से जुड़े मुद्दे, जैसे- मीडिया स्वामित्व और नियंत्रण, व्यावसायीकरण, जवाबदेही, राजनीति-मीडिया गठजोड़ विनियमन (जैसे सेंसरशिप) आदि।
उपर्युक्त मीडिया से जुड़े नैतिक मुद्दों को प्रभावी नीतिशास्त्रीय संहिता तथा आचरण संहिता, नियमों, विनियमों और कानून इत्यादि द्वारा हल किया जा सकता है।
शैक्षिक संस्थानों में नीतिशास्त्र के प्रशिक्षण पर ध्यान न देकर केवल पेशागत ज्ञान को बढ़ावा दिया जा रहा है जबकि नीतिशास्त्र का प्रशिक्षण पेशे से जुड़ी सामाजिक, नैतिक और मानवीय समस्याओं का समाधान करता है। चर्चा कीजिये।
उत्तर :
उत्तर की रूपरेखा
प्रभावी भूमिका में प्रश्नगत कथन को स्पष्ट करें।
तार्किक तथा संतुलित विषय-वस्तु में प्रश्नगत समस्याओं के संदर्भ में नीतिशास्त्र के प्रशिक्षण की आवश्यकता का उल्लेख करें।
प्रश्नानुसार संक्षिप्त एवं सारगर्भित निष्कर्ष लिखें।
पेशेवरों में मानवीय मूल्यों के प्रति उदासीनता का कारण उनकी शिक्षा के कार्यक्रमों में नैतिकता और मूल्यों की उपेक्षा है। शैक्षिक संस्थान केवल नवीनतम ज्ञान और कौशल निर्माण पर केंद्रित रहते हैं। लेकिन, कैसे एक नैतिक और ज़िम्मेदार ढंग से इस जानकारी का उपयोग करना है इसका अभाव दिखता है।
दार्शनिकों के अनुसार, नीतिशास्त्र ‘आचरण का विज्ञान’ है। ऐसे मूल्य, जो हमारा मार्गदर्शन करते हैं कि कैसे हमें व्यवहार करना चाहिये, वे ‘नैतिक मूल्यों’ की श्रेणी में आते हैं जैसे-ईमानदारी, निष्पक्षता आदि। इसलिये एक विश्वसनीय काम के माहौल को बढ़ावा देने के लिये नीतिशास्त्र का प्रशिक्षण अत्यधिक आवश्यक है। कभी-कभी वहाँ अवैध और अनैतिक व्यवहार के बीच अक्सर सूक्ष्म अंतर के बारे में भ्रम की स्थिति बन जाती है। उचित प्रशिक्षण प्रत्येक कर्मचारी को सूचनाओं से युक्त रखता है जिससे निर्णयों में त्रुटियों को रोकने में सहायता मिलती है और यह संगठन को नकारात्मक प्रभाव से बचाता है।
एक संगठन की विशेषता है कि वह नैतिकता का एक कोड या आचार संहिता का विकास करता है जैसे- केंद्रीय सिविल सेवा (आचरण) नियम, 1964 का अस्तित्व है। इसका पालन नैतिक तरीके से कार्य करने में सहायक होता है, जो पेशेवर व्यवहार के सामान्य सिद्धांतों की रूपरेखा बताता है। कार्यस्थल पर प्रत्येक कर्मचारी के लिये इस तरह की आचार संहिता के रूप में सामान्य नैतिक व्यवहार के लिये एक मूर्त और वास्तविक संदर्भ होना चाहिये। नैतिक व्यवहार अचिन्त्य और अनिवार्य होना चाहिये। कर्मचारियों में उचित मनोवृत्ति के विकास का एक प्रभावी तरीका उन्हें संगठनामत्क भूमिका निभाने में संलग्न करना है। नियमित तौर पर नैतिकता के प्रशिक्षण वीडियो में अच्छे और बुरे व्यवहार के उदाहरण देखकर इन बुनियादी बातों को कर्मचारी सीख सकते हैं। प्रत्येक कार्यस्थल में व्हिसल ब्लोअर के लिये तंत्र विकसित करना चाहिये, जहाँ तन्मयता के साथ वह कार्य कर सके। यह ईमानदार कर्मियों को डर के बिना सत्य प्रकट करने और संदिग्ध, अनैतिक गतिविधि की सूचना देने में मदद करता है।
प्रशिक्षण में कुछ परिवर्तनों को समायोजित करके, संगठन विभिन्न नैतिक दुविधाओं को हल करने के लिये अपने कर्मचारियों को सशक्त कर सकते हैं।
“एक महान व्यक्ति, एक प्रतिष्ठित व्यक्ति से अलग है क्योंकि वह समाज का सेवक बनने के लिये तैयार रहता है।” तर्क सहित व्याख्या कीजिये।
उत्तर :
उत्तर की रूपरेखा
प्रभावी भूमिका में महान व्यक्ति व प्रतिष्ठित व्यक्ति के सामाजिक योगदान में अंतर को उल्लेखित करें।
तार्किक तथा संतुलित विषय-वस्तु में कथन को स्पष्ट करते हुए वर्तमान उदाहरण सहित अपने तर्क को बल प्रदान करें।
प्रश्नानुसार संक्षिप्त एवं सारगर्भित निष्कर्ष लिखें।
महानता और प्रतिष्ठा दो अलग-अलग मूल्य हैं। किसी व्यक्ति का प्रतिष्ठित होना इस बात का सूचक है कि एक समुदाय विशेष की नज़र में वह एक अनुकरणीय व्यक्ति है। इस आलोक में प्रतिष्ठा एक सापेक्षिक मूल्य है। वहीं, महान व्यक्ति पूरे समाज के मूल्यों एवं सिद्धांतों के तराजू पर तौला गया व्यक्तित्व होता है। वह समाज के सही मूल्यों की रक्षा करता है, नए मूल्यों के विकास को प्रोत्साहित करता है तथा रूढ़ हो चुके मूल्यों के उन्मूलन के लिये संघर्ष करता है। वह प्रत्येक परिस्थिति में समाज का सेवक बनने के लिये तत्पर रहता है। महानता वह रोशनी है जो समाज को नई दिशा देती है।
वर्तमान में जीवन के विभिन्न क्षेत्रों में प्रतिष्ठित व्यक्ति मिल जाते हैं, परंतु महान बनने के लिये जो प्रतिबद्धता और बलिदान की अपेक्षा व्यक्ति से होती है, ऐसा व्यक्तित्व मिलना दुर्लभ होता है। 
उदाहरण के तौर पर मुकेश अम्बानी एक प्रतिष्ठित व्यवसायी हैं। देश के अन्य व्यवसायी व महत्त्वाकांक्षी युवा उनका अनुकरण करते हैं परंतु वे महानता की श्रेणी में नहीं आते। बाबा आम्टे को महान कहा जा सकता है क्योंकि वे सदैव सबकी सहायता के लिये तत्पर रहते थे। कुछ व्यक्तित्व ऐसे होते हैं जो प्रतिष्ठित भी होते हैं और महान भी; जैसे- बाबा भीमराव अंबेडकर।
अतः स्पष्ट है कि महानता प्रतिष्ठा से अगला स्तर है जो व्यक्ति को नैतिक होने के साथ-साथ समाज की सेवा के लिये प्रेरित करती है।
वर्तमान समय में संवेदनहीनता तथा हिंसक घटनाओं में तेजी़ से वृद्धि हुई है। इसके कारणों पर प्रकाश डालते हुए बताएँ कि क्या नैतिक शिक्षा को बढ़ावा देकर ऐसी घटनाओं को रोका जा सकता है।
उत्तर :
उत्तर की रूपरेखा
प्रभावी भूमिका में संवेदनहीनता और हिंसक घटनाओं का उल्लेख करें। 
तार्किक तथा संतुलित विषय-वस्तु में इसके कारणों पर प्रकाश डालते हुए बताएँ कि नैतिक शिक्षा किस प्रकार लोगों में संवेदना का विकास कर सकती है।
प्रश्नानुसार संक्षिप्त एवं सारगर्भित निष्कर्ष लिखें।
वर्तमान समय में विश्व में लोगों में संवेदनशीलता की कमी तथा टॉलरेंस के अभाव के कारण हिंसात्मक घटनाओं में वृद्धि हुई है। विभिन्न देशों में आतंकवादी घटनाओं का प्रसार, विभिन्न नस्ल के लोगों के साथ हिंसक घटनाएँ, पत्रकारों तथा समाजशास्त्रियों की हत्या तथा सरकार एवं सेना और नागरिकों के बीच होने वाला विद्वेष इसके प्रत्यक्ष उदाहरण हैं। भारत के संदर्भ में ऑनर किलिंग की बढ़ती घटनाएँ,  माता-पिता द्वारा अपनी संतान की हत्या का प्रयास(शीना बोरा हत्याकांड), सांप्रदायिकता की बढ़ती घटनाएँ ( बंगाल तथा उत्तर प्रदेश में ) तथा जाति के नाम पर हिंसक घटनाएँ आदि के रूप में इसे देखा जा सकता है 
कारण
नगरीकरण तथा व्यस्त जीवन-शैली।
टूटते पारिवारिक संबंध तथा लोगों में मूल्य एवं नैतिकता का पतन।
व्यवहार में अनैतिक प्रक्रियाओं का अपेक्षाकृत अधिक सफल होना।
सहिष्णुता में कमी तथा आपसी प्रतिस्पर्धा में वृद्धि।
आर्थिक, सामाजिक तथा राजनीतिक हितों में टकराव।
समाज द्वारा एक मूल्य के रूप में संवेदनशीलता को नकारात्मक रूप में लेना।
संक्षिप्त रूप में नैतिक शिक्षा का तात्पर्य व्यक्ति को अच्छे-बुरे का ज्ञान करवाने से है। किंतु व्यवहार में देखा जाए तो अच्छे-बुरे का ज्ञान होने पर भी व्यक्ति अपने स्वार्थों के कारण गलत तरीका अपनाने से नहीं चूकते। उदाहरण के लिये हम सभी जानते हैं कि प्लास्टिक का प्रयोग करना पर्यावरण के अनुकूल नहीं है इसके बाद भी हम अपनी सुविधा के लिये प्लास्टिक का प्रयोग करते हैं। अतः केवल अच्छे -बुरे का ज्ञान व्यक्ति को संवेदनशील नहीं बना सकता।
वास्तव में नैतिक शिक्षा को एक व्यापक रूप में लिये जाने की आवश्यकता है जो व्यक्ति को न केवल अच्छे बुरे का ज्ञान करवाए बल्कि उसमें ऐसी प्रवृतियों का विकास करे जो उसे अच्छाई के पथ पर चलने  के लिये बाध्य करे। गांधी तथा  कांट ने भी ऐसी शिक्षा प्रणाली पर बल देने के लिये कहा था जो व्यक्ति के आचरण को नैतिक बना पाए। यदि ऐसा किया जाता है तो नैतिक शिक्षा से युक्त व्यक्ति अपने स्वार्थों के लिये हिंसा तथा असंवेदनशीलता जैसी प्रवृति में संलग्न नहीं होंगे और ऐसी घटनाओं में कमी आएगी।
प्रेरणा क्या है? नैतिक प्रेरणा के स्रोतों की स्पष्ट चर्चा कीजिये।
उत्तर :
उत्तर की रूपरेखा
प्रभावी भूमिका में प्रेरणा को स्पष्ट करें।
तार्किक एवं संतुलित विषय-वस्तु में नैतिक प्रेरणा के स्रोतों की स्पष्ट चर्चा करें।
मनोविज्ञान की भाषा में प्रेरणा शब्द का अर्थ है ‘ऊर्जा डालना’ या ‘प्राण फूँकना’। ऊर्जस्विता का यह विचार, कर्म या घटनाओं के माध्यम से किसी दूसरे मस्तिष्क को जब एक सिहरन या स्पंदन देता है, तो दूसरे मस्तिष्क की जड़ता में प्राणवायु का संचार होने लगता है और प्रेरित व्यक्ति अनुप्राणित-सा महसूस करने लगता है। दूसरे शब्दों में प्रेरणा एक प्रकार की ‘खींचने और धकेलने’ की स्थिति है, जो मस्तिष्क में हलचल पैदा करती है।
नैतिकता एक वांछनीय मानव क्रिया है और नैतिकता की प्रेरणा केवल आदर्श व्यक्ति ही दे सकता है, फिर भी नैतिकता के मूलतः तीन  प्रेरणास्रोत माने जाते हैं : - (1) व्यक्ति,  (2) विचार,  (3) घटनाएँ।
व्यक्ति -  यह उत्प्रेरक व्यक्ति, नेता, सुधारक, विचारक, या प्रशासक कोई भी ऐसा व्यक्ति हो सकता है जो दूसरों के सामने सदाचार का एक आदर्श उपस्थित करता है। एक विचारक के रूप में वह बहुत-सी बातें कहता रहता है, पुस्तकों के माध्यम से उन्हें लिखित में भी छोड़ता है तथा अपने उपदेशों और सुधार कार्यों के माध्यम से दूसरों को यह संदेश देता है कि यदि वे चाहें तो वैसा ही कर सकते हैं। वह ऐसा न भी कहे तब भी लोग उसे देखते हैं, सुनते हैं और पढ़ते भी रहते हैं। ऐसा व्यक्ति परिचित और अपरिचित बहुत से लोगो के लिये प्रेरणादायक बन जाता है।
विचार -  एक उत्प्रेरक व्यक्ति ऐसा नागरिक, कर्मचारी, अनुयायी या कार्यकर्त्ता हो सकता है, जो किसी वरिष्ठ अधिकारी, आदर्श महापुरुष या समाज सुधारक के पीछे चलते हुए, उसके द्वारा आदेशित विचारों या शिक्षाओं को आगे बढ़ाए रखना चाहता है। यह व्यक्ति अनुगामियों के बिना भी जाने-अनजाने में अपने प्रेरणा स्रोत के आदर्शों का अनुकरण करता रहता है। यह उत्प्रेरित व्यक्ति अपने प्रेरणादाता से जो कुछ लेता है, उसे वह समाज को अपने ढंग से लौटाता भी रहता है।
घटनाएँ -  प्रेरणा के मूल स्रोत तो विचार ही होते हैं, पर बहुत से विचारक, सुधारक और प्रशासक इन विचारों को मूर्तिमान करते-करते स्वयं विचार का साकार रूप लगने लग जाते हैं। विचारों के इस मानवीकरण से इन लोगों के जीवन की विविध घटनाएँ भी लंबे समय तक प्रेरणास्पद बनी रहती हैं। प्रेरणा लेने वाले लोग उन सद्गुणों के पक्ष को उसके जीवन की घटनाओं में ढूंढते हैं और उनसे शिक्षा लेते हुए अपनी नैतिकता की शैली को मज़बूत बनाते रहते हैं।